Burjassot treballarà per a la creació de cooperatives
2025-07-24

L’àrea de Promoció Econòmica de l’Ajuntament de Burjassot, dirigida pel regidor Roc Senent, i a través de l’empresa pública municipal CEMEF, ha presentat aquest matí (19-07-2017), en el Saló de Plens del Consistori, el projecte que des del municipi es va a dur a terme i en el qual ja s’està treballant per a l’impuls del cooperativisme com a alternativa econòmica i laboral per a Burjassot.

L’acte, que ha comptat amb la presència de l’alcalde de Burjassot, Rafa García, ha començat amb la benvinguda als presents per part del regidor de Promoció Econòmica, Roc Senent, entre els quals es trobava Pepe Albors, com a representant de FEVECTA (Federació d’empreses Cooperatives de Treball Associat), representants del teixit empresarial de Burjassot, representants de la Corporació Municipal, a més dels mitjans de comunicació. El regidor després de fer una breu introducció sobre la realitat del cooperativisme, ha passat la paraula a la tècnica de CEMEF que s’ha encarregat d’explicar el projecte en profunditat.

L’objectiu del projecte és aglutinar a tots els agents socials i econòmics del municipi per a generar espais de participació i enteniment, formació i assessorament per a, entre tots, construir una alternativa econòmica que genere una riquesa real per a Burjassot i per a la seua ciutadania. Per a impulsar el foment i la creació progressiva de cooperatives a Burjassot i iniciatives d’autoocupació, es treballarà en quatre línies fonamentals que passen pel suport a l’empreniment, finançament, desenvolupament endogen del municipi vinculat a l’economia social i sensibilització, a través de propostes que desmunten estereotips sobre l’eficàcia de les cooperatives, sentiment de pertinença i construcció d’una identitat comuna del municipi.